**NOTĂ INFORMATIVĂ**

**la proiectul hotărîrii Guvernului cu privire la modificarea şi completarea unor hotărîri ale Guvernului**

 Proiectul hotărîrii Guvernului cu privire la modificarea și completarea unor hotărîri ale Guvernului este elaborat de către Biroul migrație și azil din subordinea Ministerului Afacerilor Interne în scopul implementării prevederilor art. II din Legea nr.232 din 08.11.2013 pentru modificarea şi completarea unor acte legislative, care se referă la modificarea Legii nr.200 din 16.07.2010 privind regimul străinilor în Republica Moldova, precum și în scopul executării acţiunii 1) a Obiectivului 89 al Planului naţional de acţiuni în domeniul drepturilor omului pe anii 2011–2014, aprobat prin Hotărîrea Parlamentului nr. 90 din 12.05.2011.

 În acest sens, proiectul prevede modificarea şi completarea Hotărîrii Guvernului nr. 493 din 7 iulie 2011 „Cu privire la aprobarea Regulamentului Centrului de Plasament Temporar al Străinilor”, precum şi a Hotărîrii Guvernului nr. 492 din 07 iulie 2011 „Cu privire la aprobarea Regulamentul cu privire la procedurile de returnare, expulzare şi readmisie a străinilor de pe teritoriul Republicii Moldova”.

Astfel, prin aprobarea prezentului act normativ urmează a fi modificate şi completate Capitolelor II şi VII ale Regulamentului cu privire la procedurile de returnare, expulzare şi readmisie a străinilor de pe teritoriul Republicii Moldova, aprobat prin Hotărîrea Guvernului nr.492 din 07 iulie 2011, şi anume:

* modificarea listei subiecţilor împotriva cărora autoritatea competentă pentru străini dispune măsura returnării de pe teritoriul Republicii Moldova (pct.4);
* modificarea termenelor de comunicare a deciziei de returnare a străinului (pct.11);
* expunerea condiţiilor şi circumstanţelor care permit prelungirea termenului de părăsire voluntară a teritoriul Republicii Moldova de către străinii depistaţi în situaţie de şedere ilegală (pct.12);
* expunerea circumstanţelor în care autoritatea competentă pentru străini poate emite decizia de returnare sub escortă (pct.121);
* stabilirea categoriilor de străini împotriva cărora se dispune îndepărtarea sub escortă (pct.26).

 În ceea ce privește modificarea Regulamentului Centrului de Plasament Temporar al Străinilor, aprobat prin Hotărîrea Guvernului nr. 493 din  07.07.2011, se presupune completarea acestuia cu un capitol nou „Izolarea disciplinară”, care descrie condiţiile şicircumstanţele în care se aplică izolarea disciplinară a străinilor, durata, motivele prelungirii duratei izolării disciplinare. În dependenţă de gravitatea faptei, de formele de nerespectare a regulilor interne, proiectul prevede izolarea disciplinară a străinului aflat în custodie publică pînă la 24 de ore, în baza deciziei emise de către şeful Centrului de Plasament Temporar al Străinilor şi directorului Biroului migraţie şi azil.

Proiectul conţine justificarea şi descrierea cazurilor de aplicare a măsurii date şi este elaborat în baza practicii statelor membre UE (Belgia, Franţa, Germania).

Aprobarea prezentului act normativ nu va implica careva cheltuieli financiare.

**Ministrul afacerilor interne Alexandru JIZDAN**